Прычынай нерэалізацыі маштабных праектаў у горадабудаўнічай сферы было запаволенае эканамічнае развіццё Слуцка ў ХІХ ст. Стымулам для развіцця горада стала правядзенне праз яго Маскоўска-Варшаўскай шашы. Аднак са з”яўленнем чыгункі значэнне сухапутных шляхоў для эканомікі значна знізілася. У выніку інтэнсіўнага развіцця чыгуначнага транспарту ў другой палове ХІХ – пачатку ХХ ст. многія беларускія гарады атрымалі значны стымул для росту і развіцця. Аднак Слуцк чыгуначныя шляхі абмінулі. Толькі ў 1915 г. да горада з усходняга боку была падведзена чыгуначная каляіна [36]. Таму і гандаль, і прамысловасць у Слуцку былі развіты слаба [37]. Адзіным важным фактарам, які надалей спрыяў развіццю горада, з”яўлялася тое, што ён знаходзіўся ў цэнтры вялікага сельскагаспадарчага рэгіёна.